Mámutá

Elmúlt száz esztendő mióta születtem,

Mióta jó anyám kicsi lánya lettem.

Bátyám és nővérem felnőtt még mellettem,

Jó testvérek voltunk, mindkettőt szerettem.

Apám korán meghalt, anyánkra maradtunk,

Minden nyűgöt, terhet, a vállára raktunk.

Nyolc holdnyi földünkkel alig boldogultunk,

Igásállat nélkül szántani nem tudtunk.

Ruhát, babát, cipőt, nem lehetett venni,

Örültünk, ha aznap találtunk mit enni!

Csak ritkán lehetett friss kenyeret sütni,

Esténként éhesen mentünk lefeküdni.

Télen-nyáron mindig egy pacskerban jártam,

Többször is egész nap vizes volt a lábam.

Egyszer egy faklumpát kaptam karácsonyra,

Szalmával kitömtem, jó lett a lábamra.

Az én ruháimat a nővérem hordta,

Mikor ő kinőtte, én kerültem sorra.

Erősebb és jóval magasabb volt nálam,

Így a ruháimból kilógott a vállam.

Az anyánk hajnaltól napszámban dolgozott,

Bennünket egymással egész nap ott hagyott.

A nővérem szegény, velem meg volt áldva,

El is vitt magával be az iskolába.

Majd a tanítóhoz cselédlánynak álltam,

Minden házimunkát könnyen megcsináltam.

Göbéket etettem, malacot neveltem,

Főztem, mosogattam, libákat tereltem.

Nehezebb munkákban ők is segítettek,

Megbecsültek engem és nagyon szerettek!

Azóta van bennem egy furcsa gondolat:

Nem tudom voltam-e bármikor boldogabb.

De ez a jó világ csak odáig tartott,

Amíg az én bátyám haza nem parancsolt.

Tessék haza jönni, segíteni otthon!

Ne legyél nagysága! - mondogatta folyton.

Szorgalmas ember volt, kemény, mint a szikla,

Ahogy ő dolgozott, kevés ember bírta!

Később minden reggel gyalog ment be Pécsre,

Dolgozott a Kokszánál, hazaért estére.

Eljött az ideje, férjhez kellett menni,

Ám én nem gondoltam akárkivel lenni!

Próbáltak Kátolyba, vagy Olaszra adni,

De én csak Sarlóson akartam maradni.

Így kerültem be a Bozsánovics házba,

Nem is szerettünk mi másba, csak egymásba!

Kitartottunk együtt sok jóban és rosszban,

Erről majd mesélek valamikor hosszan.

Két fiam született, apjukra ütöttek,

Egyik sem volt angyal, csoda, hogy felnőttek!

Ha most nincs a Vince, nem hiszem, hogy élek,

Minden percben várom, minden nap remélek.

Rendszeresen eljön, kérdezi, hogy vagyok,

Amikor meglátom, a lelkem felragyog.

Ő ad nekem erőt ugyanúgy, mint régen,

A sors ajándéka, Ő az én vendégem!

Mindig itt van velem Anica a menyem,

Nyugodt napjaimat neki köszönhetem.

Ha fázom, betakar hideg reggeleken,

Áldott jó teremtés, naponta főz nekem.

Gondoskodik rólam, kérdez türelmesen,

Mindent megtesz értem, támogat csendesen.

Őt a jó ég küldte, áldja meg az Isten!

Hálásan köszönöm, hisz egyebem nincsen!

Boldog az én szívem! Örülök, hogy élek,

Annak, hogy leéltem kerek egyszáz évet!

Köszönöm a sorsnak, a gondviselésnek,

A jóságos Isten nagy szeretetének!

Gondolkodtam azon, mi lehet az oka,

Hogy én még itt vagyok és nem hívtak oda?

Vagy csak sok a dolguk és az idő halad,

Vagy itt felejtettek és ez így is marad.

Azonban jól tudom, van nekem még dolgom,

Imádkozni buzgón, vállalni a sorsom.

Elmondok naponta ötven Üdvözlégyet,

Teréz védőszenthez külön Hiszekegyet.

Tu su mi patrice u mojim rukama,

Bogu se pomolim besanim noćima.

Molim se milosti, i da mi oprosti,

Neka me čuva u danima starosti.

Talán öreg vagyok, de nincs semmi bajom,

Hogy fájna valamim, azt úgy nem mondhatom.

Kissé nagyot hallok, kerettel sétálok,

Visszerem már nincsen, vagy csak nem jól látok?

De fejben ott vagyok, kérdezzetek bátran!

Jó tanuló voltam én az iskolában!

Elmondom a Himnuszt, Petőfi Tiszáját,

Hegyek, folyók nevét, azok mellékágát.

Kérdezik a titkát a hosszú életnek,

Talán az angyalok engem így szeretnek!

Gyógyszerre, krémekre nekem sose tellett,

Csakis a Jóisten szeretete kellett!

Kedves Egybegyűltek! Azt kívánom nektek,

Hogy ti is legalább száz évig éljetek!

Vagyonra, ékszerre ne sokat költsetek,

Minden, ami számít, ott lakik bennetek!

Ha Sarlóson jártok, ne menjetek máshoz,

Feltétlenül gyertek be a Mámutához!

Amíg velem vagytok, fiatalok lesztek,

És talán majd egyszer én is megöregszek!

Kökény, 2022.08.03.